Filip I, vojvoda Orléansa
Filip I (francuski: Philippe; 21. septembar 1640-9. juni 1704), vojvoda Orleansa, je bio mlađi sin francuskog kralja Luja XIII i Ane Kastiljske, te brat kralja Luja XIV. Rođen je kao sin Francuske (fils de France), a po smrti amidže Gastona 1660. godine dobio je Orléans kao apanažu. Od starije rodice, Ane Marije Ludovike, koja je dva puta odbila njegovu prosidbu, naslijedio je vojvodstvo Montpensier i veliko bogatstvo. Majka ga je oblačila u žensku odjeću, te ga je zajedno sa svojim ministrima ohrabrivala da se ponaša kao žena; na ovaj način su željeli spriječiti Filipa da prijeti bratovoj vlasti kao što je Gaston prijetio Luju XIII. Filip je bio biseksualac, a ženio se dva puta. Njegova prva supruga je bila njegova prva rodica i sestra engleskog kralja Karla II, Henrika Ana. Njihov brak (sklopljen 1661. godine) je bio iznimno nesretan. S njom je imao četvero djece: kastiljsko-aragonsku kraljicu Mariju Ludoviku, sardinsku kraljicu Mariju Anu, kratkovječnog sina i mrtvorođenu kćerku. Filipov ljubavnik, Filip Lotarinški, bio je optužen za trovanje vojvotkinje. Njegov drugi brak, s Elizabetom Karlom od Falačke, je bio mnogo sretniji. Rodila mu je kratkovječnog sina, Filipovog nasljednika i lotarinšku vojvotkinju Elizabetu Karlotu. Godine 1676. vojvoda i vojvotkinja su, na zajedničku radost, odlučili prestati dijeliti bračnu postelju. Iz njihovog braka je nastala Orleanška dinastija. Filip je poznat i po pobjedi nad oranskim knezom Vilimom III 1677. godine. Pažljivim ulaganjima je značajno obogatio svoj ogranak dinastije Burbon.